Elf nou vas weens openbare geweld in BloemhofArgieffoto Die polisie het al elf mense weens gewelddadige betogings in Bloemhof, Noordwes, in hegtenis geneem. Luidens ŉ polisieverklaring sal nege verdagtes weer Vrydag in die landdroshof op Bloemhof op aanklagte van openbare geweld verskyn. Die verdagtes, almal tussen die ouderdomme van nege en 41, het Donderdag vir die eerste keer in die hof verskyn, maar bly in aanhouding. Hulle is Dinsdag in hegtenis geneem nadat hulle verbygaande motoriste se voertuie op die N12 met klippe bestook het. Hulle word van openbare geweld en oortreding van die Verkeerswet aangekla. Nóg twee verdagtes is Woensdag aangekeer weens openbare geweld en sal Vrydag in dieselfde hof verskyn. Die inhegtenisnemings kom nadat 21 mense op 3 Oktober in hegtenis geneem is vir verskeie aanklagte wat verband hou met openbare geweld. Lede van die gemeenskap was blykbaar ontevrede oor dié reeks inhegtenisnemings, vandaar die tweede vlaag geweld op 22 Oktober. “Die polisie neem met kommer kennis van individue wat werkers, insluitende munisipale beamptes, dreig. ŉ Werknemer van die Nood- Mediese Reddingsdiens is ook Donderdag met geweld gedreig,” lui die polisieverklaring.